Affair – die Hoogs Geheime Besigheidsplan! – Ek kan nie Blog nie …
Posted on November 10, 2017 deur EkKanNieBlogNie!
Affair – die Hoogs Geheime Besigheidsplan!
Verhoudings bly ‘complicated’. Niemand se boeke het al die antwoorde nie, en geen artikel los almal se probleme op nie. Ek is maar te dankbaar vir my gelukkige huwelik!
Ek luister nou maar na vriendinne en hulle huwelikskwessies. Almal het ‘issues’, maar niemand se ‘issues’ is dieselfde nie. Die een se oplossings werk nie vir die ander nie, en … ‘n ander man werk ook nie vir joune nie!
Die vraag is dan: wie sien kans vir twee mans!?
Wat is die afrikaans vir ‘affair’ in elke geval? Wat van steel-verhoudings, die beplande-vry-sessie, undercover-liefde … of soos die woordeboek dit vertaal: affair is BESIGHEID.
Ek lag kliphard as ek die vertaling sien: BESIGHEID!
Daar moet ‘n besigheidsplan geskryf word: dit is die huwelikskontrak en die beloftes in die kerk … bla-bla-bla tot die dood ons skei, julle is man en vrou, ‘you may kiss the bride’ (hoekom mag die bride nie die groom kiss nie?).
Dan moet die begroting bedryf word: krag, water, kos … kersgeskenke, karre, huis … kinders, skool, toere … dit is nou ‘n intense gedeelte die en rede tot baie kommer, konflik en tydelike oplossings soos affairs wat uiteindelik nog geld kos en armoede veroorsaak en kinders leer van bedel by twee instansies en kyk waar ek die meeste kan kry!
Die posbeskrywing is ‘n ‘ever-evolving-matter’: jy maak koffie in die oggende, ek maak kos in die aande; ons gaan oefen saam elke tweede aand om 17h30, eet 19h00, kyk series tot 21h00/22h00 en gaan klim in die bed – as jy jonk getroud is, gaan klim jy net in die bed.
Die posbeskrywing verander met tyd: ek borsvoed so jy moet koffie bring (ja koffie! Ek moet darem een plesiertjie oorhou saam met die wonderwerk van borsvoed – vroeg opstaan bly nou maar nie my sterk punt nie – of ek dit nou uit liefde doen of nie!). Ek maak ontbyt en aandete, jy is op spyskaart-dienste Vrydae en Sondae. Ek wil graag oefen Maandae, Woensdae en Vrydae, jy oefen elke ander dag. Ons eet 18h00, kids gaan 20h00 bed toe, ons kyk series tot 21h00 en almal slaap teen 21h00!
Met tyd word oefen vir baie ‘n mite en iets van ‘n verlangse verlede. Kitskos is te duur en koffie soos wyn – ‘n troos vir elke oggend.
Ja-nee! Die huweliksplan bly ‘n markverwante kwessie: ewigdurende verandering, begrotingsaanpassings agv kospryse, politiese bedrog, verandering in eetgewoontes, wie is op ‘n dieet en wie is nie? Die kinders is vol fiemies – ‘n menu is beslis die grootste uitdaging van enige huishouding! En moenie die sport en skooluitgawes vergeet wat skielik alle kersgeskenke en persoonlike voorkeure se plek kom inneem het nie.
Tussen alles deur is daar die Man (in sommige instansies & verhoudings waarvan ek hoor 🙂 ): die aandag-vraat wat altyd wil weet jy is lief vir hom, bereid is om na 22h00 wakker te bly :), hard werk om die gesin aan die gang te hou, ‘n ego wat enige siekte oorwin, na ‘n lang dag verdien om te sit, enige iets op die TV te kyk en openlik die ‘love-affair’ met sy selfoon te bedryf. Die mense by die werk is moeilik, die probleme van die ekonomie is sy bekommernis, die land se politiek hou alle mans wakker (want meeste girls verstaan dit in elke geval nie), geldsake druk altyd, jy spandeer te veel maar die kos in die huis is te min! Moenie die kwessies vergeet van jou gewig nie, die ander man wat saam jou werk, jy spandeer te veel tyd saam jou kinders, nie jy of jou kos is meer soos in die begin nie!
Ja-Nee! Die huwelik is ‘n verhouding en sielkundige kwessie van ons tyd.
En dan is daar die affair: die plaasvervanger vir alles wat nie werk nie: die ridder op sy werk se wit perd, hy eet elke geheime ete met smaak, sy selfoon is gebêre terwyl elke woord van jou lippe soos gesteelde heuning afgelek word. Jou kerslig-romantiese-kurwes is vir hom pragtig en jou liefde vir ‘n ander man se kinders is vir hom baie gerieflik. Sy werksprobleme verstaan niemand anders soos jy nie, daar is niemand in die openbaar waarmee hy kan skelm praat soos jy nie! Die wêreld se probleme bly agter geslote deure en jou blinkoog glimlag word versteek agter stories en planne waarvan net julle tweetjies weet. Geen vriend/vriendin is ‘n probleem nie, want julle gaan nooit ontmoet nie.
❤ Wat ‘n romantiese storieboek ❤
Dit klink vir my soos ‘n besigheid wat nog in registrasie is, die budget is nog nie goedgekeur nie, die posbeskrywing is duidelik en vasgestel en sal net werk as dit nooit ge-query word nie. Geen tweede opinie kan gekry word nie, wat in die besigheid aangaan is uiters geheim en net twee het ‘n geheime klaring hoog genoeg om hier te werk! TE WERK – want dit is beslis ‘n besigheid! ‘n Huwelik is harde werk – ek is oortuig daarvan ‘n Affair is erger!
Affair? Wie sien kans vir twee mans!
Ek is van Venus en baie lief vir my Mars … die vet weet as Jupiter haar ogies by my Mars kom fladder of Saturnis van sy wentelbaan afwyk en spiere voor my Venus gesiggie rondswaai, sal daar ‘n ontploffing van ernstige proporsies wees! Een wat min van ons kan bekostig, wat net gered kan word deur baie jok, baie skelm beplanning, hoogs geheime vergaderings en daaglikse waardevermindering!
Ek sien net kans vir een man – my ❤ eie getroue Mars ❤ – ons kontrak ooreenkoms is duidelik – tot die dood ons skei!
Vorige bydraeVorige Die lockness monster woon in ons swembad.
Volgende bydraeVolgende Sondag-Koerant-Tyd!